text: En tør weekend i vente - især søndag bliver solrig
  25 november 2016 kl. 07.50
  Weekenden står for døren, og der er smukt vejr i vente. Især søndag bliver dejlig, hvor solen vil skinne fra en skyfri himmel.
  Weekenden ser ud til at blive tør, og især søndag bliver fuld af solskin. Det oplyser DMI.
  Først skal vi dog igennem en diset fredag formiddag, men i løbet af eftermiddag forventes det at klare op, og solen vil titte frem inden solnedgang ved 16-tiden.
  Syd- og sønderjyderne står op til en skyet lørdag, men i følge DMI kommer der ingen regn, og det vil være forholdsvis lunt for årstiden med temperaturer på omkring 10 grader. 
  I løbet af lørdag aften klarer det op og temperaturen falder til mellem 2 og 5 grader.
  Søndag bliver weekendes bedste dag rent vejrmæssigt, med sol og tørt vejr hele dagen og kun svag vind. Natten til mandag falder temperaturen ned til mellem minus 3 graders frost og frysepunktet.
  